作者:韓愈
標題:庭楸
內容:庭楸止五株，共生十步間。各有藤繞之，上各相鉤聯。下葉各垂地，樹顛各雲連。朝日出其東，我常坐西偏。夕日在其西，我常坐東邊。當晝日在上，我在中央間。仰視何青青，上不見纖穿。朝暮無日時，我且八九旋。濯濯晨露香，明珠何聯聯。夜月來照之，蒨蒨自生煙。我已自頑鈍，重遭五楸牽。客來尚不見，肯到權門前。權門眾所趨，有客動百千。九牛亡一毛，未在多少間。往既無可顧，不往自可憐。